সিন্ধু লিপি
লিপিটি সম্ভবত হরপ্পান সভ্যতার পরিণত পর্যায়ে ব্যবহৃত হত। প্রাচীন হরপ্পাতে ব্যবহৃত কিছু প্রতীক থেকে সম্ভবত এর উদ্ভব হয়েছিল। আলেকজান্ডার কানিংহাম ১৮৭৩ সালে প্রথম হরপ্পা লিপিতে লেখা একটি পাথরের সীলমোহরের স্কেচ প্রকাশ করেন। এর পর আরও প্রায় ৪০০০ প্রতীকবিশিষ্ট প্রত্নবস্তু আবিষ্কৃত হয়েছে; যেগুলির কিছু কিছু মেসোপটেমিয়াতেও পাওয়া গেছে। কোন কোন লিপিবিশারদ মনে করেন লিপিটি ভারতের ব্রাহ্মী লিপির পূর্বসূরী। কিন্তু বেশির ভাগ লিপিবিশেষজ্ঞ এর সাথে একমত নন; তাদের মতে ব্রাহ্মী লিপি আরামীয় লিপি থেকে এসেছে।
সিংহলী লিপি
সিংহলী বর্ণমালা (Sinhalese: සිංහල අක්ෂර මාලාව) শ্রীলঙ্কা ও অন্যান্য স্থানের সিংহলী ভাষায় কথা বলে এমন জনগণ সিংহলী ভাষা লিখতে ব্যবহার করে। এছাড়াও পালি ও সংস্কৃত ভাষা লিখতেও এই বর্ণমালা ব্যবহার করা হয়। সিংহলী বর্ণমালা হলো ব্রাহ্মী লিপির অন্যতম একটি লিপি। এই বর্ণমালা সনাতন ভারতের ব্রাহ্মী লিপি থেকে এসেছে এবং এটি দক্ষিণ ভারতের "গ্রন্থ লিপি" এবং "কদম্ব লিপি"র সাথে ঘনিষ্ঠ ভাবে জড়িত।